KOMISIJOS SPRENDIMAS
2008 m. rugsėjo 8 d.
kuriuo valstybėms narėms leidžiama pratęsti naujų veikliųjų medžiagų fluopikolido ir pinoksadeno laikinosios registracijos galiojimą
(pranešta dokumentu Nr. C(2008) 4732)
(Tekstas svarbus EEE)
(2008/724/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 8 straipsnio 1 dalies ketvirtą pastraipą,
kadangi:
(1)
Pagal Direktyvos 91/414/EEB 6 straipsnio 2 dalį 2004 m. gegužės mėn. Jungtinei Karalystei buvo pateikta Bayer CropScience paraiška dėl veikliosios medžiagos fluopikolido įtraukimo į Direktyvos 91/414/EEB I priedą. Komisijos sprendimu 2005/778/EB (2) patvirtinta, kad pateikti visi reikalingi dokumentai, kuriuos galima laikyti iš esmės atitinkančiais šios direktyvos II ir III prieduose išdėstytus duomenų ir informacijos reikalavimus.
(2)
2004 m. kovo mėn. Jungtinei Karalystei buvo pateikta Syngenta Ltd paraiška dėl pinoksadeno. Komisijos sprendimu 2005/459/EB (3) patvirtinta, kad pateikti visi reikalingi dokumentai, kuriuos galima laikyti iš esmės atitinkančiais šios direktyvos II ir III prieduose išdėstytus duomenų ir informacijos reikalavimus.
(3)
Patvirtinimas, kad pateikti visi dokumentai, buvo būtinas, siekiant atidžiai išnagrinėti dokumentus ir leisti valstybėms narėms ne ilgiau kaip trejiems metams laikinai registruoti augalų apsaugos produktus, kurių sudėtyje yra minėtų veikliųjų medžiagų, laikantis Direktyvos 91/414/EEB 8 straipsnio 1 dalyje nustatytų sąlygų, visų pirma sąlygos, susijusios su išsamiu veikliųjų medžiagų ir augalų apsaugos produktų vertinimu pagal šioje direktyvoje nustatytus reikalavimus.
(4)
Šių veikliųjų medžiagų poveikis žmonių sveikatai ir aplinkai pareiškėjų siūlomais naudojimo atvejais buvo įvertintas pagal Direktyvos 91/414/EEB 6 straipsnio 2 ir 4 dalių nuostatas. Ataskaitas rengianti valstybė narė pateikė Komisijai vertinimo ataskaitų projektus: 2005 m. gruodžio 12 d. - fluopikolido ir 2005 m. lapkričio 30 d. - pinoksadeno.
(5)
Ataskaitas rengiančiai valstybei narei pateikus vertinimo ataskaitos projektus buvo nuspręsta pareiškėjų paprašyti papildomos informacijos, kurią ataskaitas rengianti valstybė narė turės išnagrinėti ir įvertinti. Todėl dokumentai vis dar nagrinėjami, o vertinimo nebus įmanoma baigti per Direktyvoje 91/414/EEB nustatytą laikotarpį.
(6)
Kadangi atliekant vertinimą kol kas nenustatyta jokių priežasčių nerimauti, valstybėms narėms turėtų būti suteikta galimybė pratęsti augalų apsaugos produktų, kurių sudėtyje yra minėtų veikliųjų medžiagų, laikinosios registracijos galiojimą 24 mėnesių laikotarpiui pagal Direktyvos 91/414/EEB 8 straipsnio nuostatas, kad būtų galima toliau nagrinėti dokumentus. Tikimasi, kad vertinimo ir sprendimo dėl galimo fluopikolido ir pinoksadeno įtraukimo į I priedą priėmimo procesas bus baigtas per 24 mėnesius.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybės narės gali pratęsti augalų apsaugos produktų, kurių sudėtyje yra fluopikolido ir pinoksadeno, laikinosios registracijos galiojimą ne ilgesniam kaip 24 mėnesių laikotarpiui nuo šio sprendimo priėmimo dienos.
2 straipsnis
Šis sprendimas skirtas valstybėms narėms.
Priimta Briuselyje, 2008 m. rugsėjo 8 d.